Kragtorings wat omval dalk met ‘monopole’ vervangDr. Kgosientsho Ramokgopa, minister van elektrisiteit, en Cilliers Brink, burgemeester van Tshwane. (Foto: Twitter / Cilliers Brink) Die Tshwane-metro oorweeg dit om die kragtorings wat op die N4 in Pretoria omgeval het, met monopole te vervang. Volgens Cilliers Brink, Tshwane se burgemeester, is dié monopole “soortgelyk aan selfoonmaste” wat ook uit staal vervaardig word. Brink het Dinsdag aan verslaggewers op die toneel gesê dat hierdie moontlikheid deel vorm van die metro se planne om ŉ permanente oplossing vir die plundering van noodsaaklike infrastruktuur te vind. Die burgemeester het vroeër bevestig dat drie van die kragtorings wat omgeval het vermoedelik met opset beskadig is. Hy het die oorsaak van die voorval aan “herhaalde plundering” oor ŉ tydperk toegeskryf. Nog ŉ kragpaal is volgens Brink kort ná hierdie voorval oor die R101 afgesny. Hoewel dit ŉ afsonderlike voorval is, het hy aan Jacaranda FM gesê dat meer gedoen moet word om beweerde vandalisme van dié aard te ondersoek. Dr. Kgosientsho Ramokgopa, minister van elektrisiteit, het onderneem om met Bheki Cele, minister van polisie, te praat oor die beskerming van infrastruktuur en gemeenskappe wat steeds ná Sondagaand se voorval sonder krag sit. Talle buurte in en om Pretoria is in die donker gedompel toe die kragtorings omgeval het, en die grootste gedeelte van dié buurte het steeds nie elektrisiteit nie. Brink kon nog nie ŉ tydlyn bevestig van wanneer kragtoevoer na hierdie buurte herstel sal wees nie, maar het Dinsdag gesê hoe gouer hulle meer en beter bystand van Eskom kan kry, hoe gouer kan hulle ŉ aanduiding gee van wanneer die probleem opgelos sal wees. “Ons verstaan die frustrasie van die gemeenskap. Ek het reeds gesprekke met min. Ramokgopa gehad oor hoe ons die gevolge van hierdie verlengde kragonderbreking kan versag,” het Brink op Twitter gesê waar hy en die minister die toneel langs die N4-snelweg besoek het. Ramokgopa sê die verantwoordelikheid kan nie net op die skouers van Brink en sy administrasie rus nie, en die departement sal ook hulp verleen en die nodige ondersteuning bied.